Բարբարա Էնն Սքոթ

Բարբարա Էնն Սքոթ (, ), կանադացի գեղասահորդուհի, որ հանդես է եկել կանանց մենասահքի կարգում։ 1948 թվականին Սանկտ Մորիցում դարձել է Օլիմպիական խաղերի չեմպիոն։

Կենսագրություն 
Բարբարա Էնն Սքոթը չմշկասահքով զբաղվել սկսել  է դեռևս մանկության տարիներին։ Տասնմեկ տարեկանում առաջին անգամ հաղթել է Կանադայի մանկական առաջնությունում։ Երկու տարի անց՝ 1942 թվականին, տասներեք տարեկան հասակում նա դարձել է առաջին կինը, որը մրցութային ծրագրում ներառել է կրկնակի լուտցը։

1945-1948 թվականներին հաղթել է Հյուսիսային Ամերիկայի գեղասահքի բոլոր առաջնություններում։ 1947 թվականին դարձել է առաջին հյուսիսամերիկուհին, որը հաղթել է Եվրոպայի առաջնությունում և աշխարհի առաջնությունում։ Կանադայում նա դարձել է ազգային հերոսուհի։ Հայրենի քաղաքը՝ Օտտավան, նրան նոր մեքենա է նվիրել, սակայն նա հրաժարվել է նվերից՝ սիրողական կարգավիճակը պահպանելու համար։

Սանկտ Մորիցում (Շվեյցարիա) 1948 թվականին կայացած Ձմեռային օլիմպիական խաղերում Բարբարա Էնն Սքոթը  դարձել է Կանադայի առաջին ներկայացուցիչը, որը նվաճել է ոսկե մեդալ գեղասահքում։

1945, 1947 և 1948 թվականներին Բարբարա Էնն Սքոթը՝ որպես Կանադայի լավագույն մարզիկ, պարգևատրվել է «Lou Marsh Trophy» մրցանակով։ Նրա անունը 1948 թվականին ընդգրկվել է Կանադայի օլիմպիական փառքի սրահում, 1955 թվականին՝ Կանադայի սպորտային փառքի սրահում, 1966 թվականին՝ Օտտավայի սպորտային փառքի սրահում, 1991 թվականին՝ Կանադայի գեղասահքի փառքի սրահում, իսկ 1998 թվականին՝ Կանադայի փառքի ծառուղում։

1948 թվականի Օլիմպիական խաղերից անմիջապես հետո Սքոթը համալրել է պրոֆեսիոնալների կազմը։ «Հոլիվուդյան սառցե ռևյու»-ի հետ Չիկագոյում հանդես գալիս նա հանդիպել է հրապարակախոս Թոմ Քինգին, ում հետ ամուսնացել է 1955 թվականին։

Նկարահանվել է հեռուստատեսային մի քանի ֆիլմերում և սերիալներում՝ հիմնականում կամեո դերերում, վերջին անգամ՝ 1997 թվականին «Life and Times» () փաստագրական կենսագրական սերիալի՝ իր կենսագրությանը նվիրված սերիայում, որը կոչվում էր «Queen of the Blades: The Life and Times of Barbara Ann Scott» ():

1998 թվականին Բարբարա Էնն Սքոթը դարձել է Կալգարիի Օլիմպիական խաղերից առաջ օլիմպիական կրակը տանող ջահակիրներից մեկը։

1991 թվականին Սքոթին շնորհվել է Կանադայի շքանշանի սպայի (Կանադայի բարձրագույն քաղաքացիական պարգև) կոչում։

2009 թվականի դեկտեմբերին Վանկուվերի 2010 թվականի Ձմեռային օլիմպիական խաղերի նախաշեմին նա տարել է օլիմպիական ջահը Կանադայի Պառլամենտի բլրի վրա։

2010 թվականի փետրավրի 12-ին Բարբարա Էնն Սքոթը Վանկուվերի Օլիմպիական խաղերի բացման արարողության ժամանակ եղել է օլիմպիական դրոշի ութ կրողներից մեկը։

1996 թվականին նա ամուսնու հետ տեղափոխվել է Ամելիա-Այլենդ կղզի (Ֆլորիդա, ԱՄՆ), որտեղ մահացել է 2012 թվականի 84 տարեկան հասակում։

Սպորտային նվաճումներ

Ծանոթագրություններ 

Կանադացի գեղասահորդներ
Կանադացի օլիմպիական չեմպիոններ